b'\n_START_ARTICLE_\nAksiatonalna linija\n_START_SECTION_\nRazvoj zamisli o aksiatonalnih linijah\n_START_PARAGRAPH_\nIzvor ideje o aksiatonalnih linijah ni povsem jasen. Po nekaterih se je lahko razvila znotraj kabalisti\xc4\x8dne tradicije, po drugih pa gre za vplive kitajske kineziologije ali japonske akupunkture tsubo. Leta 1973 je J.J. Hurtak objavil obse\xc5\xbeno poglavje o obstoju omenjenih  linij, ki so po njegovem  enakovredne meridijanom tradicionalne kitajske medicine, le da naj bi bile te linije na konceh odprte in naj bi telo povezovale z zvezdami. Tovrstne linije naj bi povezovale magnetne domene, ki bi se naj gibale med zasnovo nadjaza in vzor\xc4\x8dnimi koti telesnih organov. Iz tradicionalne kitajske medicine poznani meridijani naj bi bili povezani s t.i. regresivnimi aksiatonalnimi linijami, aksiatonalne linije v progresivnem smislu, ki naj bi telo povezovale z vi\xc5\xa1jim jazom, pa so bile po navedbah J.J. Hurtaka neko\xc4\x8d v preteklosti prekinjene. Aksiatonalne linije naj bi bile \xc5\xa1e posebno mo\xc4\x8dno povezane s hrbtenico in \xc4\x8dakrami. S ponovno povezavo teh linij naj bi se za\xc4\x8dela doba lu\xc4\x8di, preko povezave pa naj bi se spreminjali geni, telesni organi naj bi ozdraveli ali se obnovili, mo\xc5\xbeno naj bi bilo ozdravljenje nekaterih te\xc5\xbekih bolezni kot npr. rak in celo o\xc5\xbeivljanje umrlih. To\xc4\x8dke povezave med aksiatonalnim krogotokom in vozli\xc5\xa1\xc4\x8di v celi\xc4\x8dnega spomina naj bi bile vrtilne to\xc4\x8dke (spin points), ki naj bi omogo\xc4\x8dale dostop zvo\xc4\x8dno-svetlobnih vibracij, ki da pospe\xc5\xa1ujejo vrtenje celi\xc4\x8dnih molekul, to pa naj bi vplivalo na obnavljanje organov. Energija aksiatonalne svetlobe naj bi imela celo mo\xc4\x8d za spreminjanje genetike.\n_START_SECTION_\nPrimeri  implementacije hipoteze o aksiatonalnih linijah\n_START_PARAGRAPH_\nNa osnovi Hurtakovih opisov je nastalo ve\xc4\x8d konkretnih tehnik za vzpostavljanje ponovne aksiatonalne povezave. Sklop, ki ga predstavljajo Janet Di Giovanna, Cipora Leiserowicz, ponovna povezava in Tesla metamorfoza, temelji na vzpostavitvi trajne ponovne povezave preko dveh obiskov pri praktiku. Drugi pristopi zagovarjajo ob\xc4\x8dasno povezovanje oziroma ugla\xc5\xa1evanje aksiatonalnih linij.\n_START_SECTION_\nPristop Janet Di Giovanne in Cipore Leiserowicz/ Cipore Rekrut\n_START_PARAGRAPH_\nNa osnovi Hurtakovih namigov o zna\xc4\x8dilnostih aksiatonalnih linij, je Janet Di Giovanna (znana tudi kot DiGiovanna ali DiGiovanni) konkretno opisala potek glavnih linij. Tako je Janet Di Giovanna najkasneje leta 1987 \xc5\xbee pou\xc4\x8devala izdelane predstave o aksiatonalnih linijah, svoj sistem pa je imenovala \xc2\xbbAksiatonalni proces\xc2\xab. V njenem pristopu se aksiatonalne linije povezane s \xc4\x8dlove\xc5\xa1ko fiziognomijo, hkrati pa se  sre\xc4\x8dujejo z meridijani, poznanimi iz tradicionalne kitajske medicine. Tako npr. poznamo zunanjo aksiatonalno linjo, ki se za\xc4\x8dne na vrhu glave, potuje za u\xc5\xa1esom do ramen in po zunanji strani rok navzdol vse do prstanca, v velikem delu pa se povezuje z meridijanom srca\xc2\xab. Aksiatonalne linije naj bi bile v na\xc5\xa1em telesu sicer \xc5\xbee prisotne, vendar jih moramo aktivirati. \xc5\xa0ir\xc5\xa1a javnost je za obstoj konkretno izdelanega sistema aksiatonalnih linij izvedela \xc5\xa1ele leta 1995, ko je Janet Di Giovanna tudi javno objavila intervju o svojem sistemu. Janet Di Giovanni so sledili tudi drugi praktiki. Cipora Leiserowicz/ Cipora Rekrut, bolj znana kot \xc2\xbbJudinja romskega porekla\xc2\xab, uporablja tehniko risanja aksiatonalnih linij s prsti. Pri tej tehniki s prstnimi blazinicami drsimo po domnevnih poteh aksiatonalnih linij. Za vzpostavitev ponovne povezave sta pri tej tehniki potrebna dva obiska z dvodnevnim presledkom.  Kot poro\xc4\x8da Eric Pearl, Cipora Leiserowicz ni razvila te tehnike, ampak je znanje o njej pridobila od svoje u\xc4\x8diteljice, torej od Janet Di Giovanne.\n_START_SECTION_\nPristop Melisse Hocking Huges\n_START_PARAGRAPH_\nMelissa Hocking Huges je v svoji kvantne bioenergije svoj sistem aksiatonalne poravnave poimenovala aksialna iniciacija  (Axial Initiation\xe1\xb5\x80\xe1\xb4\xb9 ). Po razlagi Melisse Hocking Huges aksialna iniciacija, ki  se opravi v dveh lo\xc4\x8denih dnevih, pomeni poravnavo in ponovno povezavo komunikacijske matrice znotraj posameznika, pri tem pa se pove\xc4\x8dajo potenciali za zdravljenje.\n_START_SECTION_\nOstali pristopi\n_START_PARAGRAPH_\nPo enem od pristopov aksiatonalna poravnava traja zgolj deset do petnajst minut, pri \xc4\x8demer uporabljamo dotikanje ali tapkanje \xc2\xbbvrtilnih to\xc4\x8dk\xc2\xab, poravnava pa je sestavljena iz slede\xc4\x8dih sklopov: \xc4\x8di\xc5\xa1\xc4\x8denje meridijanov z dotikanjem to\xc4\x8dk vzdol\xc5\xbe meridijana, usklajevanje desne in leve strani telesa in mo\xc5\xbeganov s cik-cak linijami, ponovna povezava oziroma uglasitev s triangulacijami Davidovih zvezd na obrazu in na prsih ter kon\xc4\x8dna uglasitev z risanjem Davidove zvezde na klientovih sredincih rok. Gibanje Whole-Self zagovarja samostojno izvajanje lastne aksiatonalne poravnave preko meditacije, pri \xc4\x8demer si pomagamo s pomo\xc4\x8djo namere, invokacij, vizualizacij in vle\xc4\x8denja po linijah s sredinci rok (\xc2\xbbognjenimi prsti\xc2\xab). Pri tem pristopu med glavnimi \xc4\x8dakrami ri\xc5\xa1emo \xc2\xbbosmice\xc2\xab, kar naj bi aktiviralo DNK, vle\xc4\x8denje vstran naj bi odstranjevalo zastale vzorce, triangulacija s trikotniki pa naj bi povezavo zape\xc4\x8datila. \xc5\xa0tevilo tako izvedenih aksiatonalnih poravnav naj bi bilo poljubno.'